section_heading: Sadržaj
paragraph_text: U sadašnjosti, Sousa i njegov čovjek Matt stižu u Shandsville. Istovremeno i Metzger kreće u Colorado kako bi se osobno osvetio Sousi. Billy, uvjeren da ga Misty vara s Julianom, odlučuje uhoditi njih dvoje kako bi saznao istinu, a sa sobom nosi i sačmaricu. U baru šerif napokon uhićuje Hucka i Joea zbog posjedovanja LSD-a i sumnje da su ubili Dereka Savija. Julian ide k Misty po Savijeve stvari kako bi se s njima predao policiji. Vidjevši kako svećenik zalazi u kuću njegove djevojke, Billy provaljuje unutra, no jednom kad zapazi torbu punu novaca, on pošteđuje Juliana i Misty. U ludilu uzima novac i kreće van grada kako bi dao otkaz na omraženom poslu. Julian strahuje da će Billy nekog ozlijediti pa on i Misty jure za njim. Mafijaši iz Chicaga i Novog Meksika pridružuju se potjeri. Šerif, koji je pri razgovoru s Huckom i Joeom shvatio da je Julian pravi krivac, hita s Garyjem za njima. Velika potjera završava na prometnici izvan grada. Umiru svi mafijaši, a s njima i Billy. Sousa prije smrti pokuša ustrijeliti Garyja, ali Julian iskače pred mladića i spašava mu život, pokupivši pritom metak. Julian se budi u bolnici. Šerif mu obećava kako će mu oprostiti za zločine jer je spasio život njegova posinka. Gradićem se pronosi vijest da je Julian spasio život policijskog novajlije, pa svećenik svim stanovnicima raste u očima i spašava svoj ugled. Šerif uhićuje Moorea, a Robert se vraća u svoje normalno stanje. Saznaje se i da je Robert ranije prepolovio pola milijuna Savijevih novaca, a da je jedna polovina ostala kod Misty. Misty novcem uređuje bar i zaprima brojne goste. Ondje organizira plesne večeri na kojima otac Dickerson, Robert i brojni drugi stanovnici sretno plešu.